দেশ চালাবেন রোবট-মন্ত্রী! অসাধ্যসাধন করল ইউরোপের এই দেশ

ওয়েব ডেস্ক: প্রযুক্তির পথে বিশ্বকে অনেক দূর এগিয়ে দিয়েছে কৃত্রিম বুদ্ধিমত্তা (Artificial Intelligence)। আজকাল প্রায় সমস্ত কাজই করতে সক্ষম এআই (AI)। সে খাবার ডেলিভারি করা রোবট হোক কিংবা বিভিন্ন কাজ করা চ্যাটবট। তবে শাসক হিসেবে এআই-এর ব্যবহার এখনও রয়েছে কল্পনার স্তরে। কিন্তু এবার এই কল্পবিজ্ঞানকেই বাস্তবের রূপ দিল আলবেনিয়া (Albania)। বিশ্বের প্রথম দেশ হিসেবে এক ‘এআই মন্ত্রী’কে (AI Minister) নিয়োগ করল ইউরোপের এই দেশ।

কোনও মানুষ নয়, কোড ও পিক্সেলের সমন্বয়ে তৈরি একটি ভার্চুয়াল সরকারের সদস্য আলবেনিয়ার এই এআই মন্ত্রী। মন্ত্রীর নাম ‘ডিয়েলা’ (Diella), আলবেনিয় ভাষায় যার অর্থ ‘সূর্য’। দেশের দুর্নীতির বিরুদ্ধে লড়াই এবং সরকারি টেন্ডার বিলির ক্ষেত্রে স্বচ্ছতা নিশ্চিত করতে এবার মানুষ নয়, যন্ত্রের উপর নির্ভরতা বৃদ্ধি করল আলবেনিয়ার সরকার।

আরও পড়ুন: ২০৩০-এর আগেই ৯৯ শতাংশ চাকরি খাবে AI, বিশ্বজুড়ে বাড়ছে আশঙ্কা

সম্প্রতি আলবেনিয়ার প্রধানমন্ত্রী এদি রামা (Edi Rama) ‘ডিয়েলা’র নিয়োগের খবর জানিয়ে বলেন, “ডিয়েলা হল প্রথম এমন মন্ত্রী যিনি শারীরিকভাবে উপস্থিত নন, বরং কৃত্রিম বুদ্ধিমত্তার মাধ্যমে ভার্চুয়ালি তৈরি।” তিনি আরও জানান, ডিয়েলার মাধ্যমে সরকারি টেন্ডার প্রক্রিয়া ১০০ শতাংশ দুর্নীতিমুক্ত করা হবে এবং সমস্ত সরকারি টাকার ব্যবহার সম্পূর্ণভাবে স্বচ্ছতার সঙ্গে করা হবে। তাঁর দাবি, যন্ত্র তো আর মানুষের মতো দুর্নীতি করবে না।

উল্লেখ্য, সরকারি টেন্ডার বিলির দুর্নীতি নিয়ে বহুদিন ধরেই জর্জরিত আলবেনিয়া। এছাড়াও এই বলকান দেশটি বিভিন্ন অপরাধ চক্র, আন্তর্জাতিক মাদক ও অস্ত্র পাচার চক্রের জন্যও বেশ কুখ্যাত। প্রশাসনের বিভিন্ন স্তরেও ঢুকে পড়েছে দুর্নীতির রক্তবীজরা।

তাই ইউরোপীয় ইউনিয়নে যোগদানের আগে দেশটির প্রধানমন্ত্রী রামা দেশকে দুর্নীতিমুক্ত করতে চান। সেই কারণে এবার মানুষের দুর্নীতি ধরতে নিয়োগ করা হল এক যন্ত্রমন্ত্রীকে। তবে সেই উদ্দেশ্যে আলবেনিয়া কতটা সফল হবে, তার উত্তর রয়েছে একমাত্র সময়ের হাতেই।

দেখুন আরও খবর:

The post দেশ চালাবেন রোবট-মন্ত্রী! অসাধ্যসাধন করল ইউরোপের এই দেশ first appeared on KolkataTV.